Generálna prokuratúra
Slovenskej republiky

Leg/2 242/24/1000
Zbierka služobných predpisov
generálneho prokurátora
Slovenskej republiky
Por. č. 37/2024

P R Í K A Z

generálneho prokurátora Slovenskej republiky

z  28. augusta 2024

o postupe prokurátorov vo veciach, ktoré patria 
do pôsobnosti Európskej prokuratúry 
a o súčinnosti s Európskou prokuratúrou

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

(1)	Tento príkaz upravuje postup prokurátorov Generálnej prokuratúry Slovenskej republiky (ďalej len „generálna prokuratúra“), prokurátorov krajských prokuratúr a prokurátorov okresných prokuratúr (ďalej len „prokurátor“) vo veciach, ktoré patria do pôsobnosti Európskej prokuratúry podľa nariadenia Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 283, 31.10.2017) (ďalej len „nariadenie“) a postup pri poskytovaní súčinnosti Európskej prokuratúre.

(2)	Európski delegovaní prokurátori, ktorí vykonávajú pôsobnosť Európskej prokuratúry na území Slovenskej republiky, pôsobia na oddelení európskych delegovaných prokurátorov v sídle generálnej prokuratúry (ďalej len „oddelenie európskych delegovaných prokurátorov“). 

Článok 2
Úlohy prokurátora vo veciach, ktoré patria do pôsobnosti 
Európskej prokuratúry

(1)	Prokurátor môže konať vo veci, ktorá patrí do pôsobnosti Európskej prokuratúry (čl. 22, čl. 23 a čl. 25 ods. 2 až 4 nariadenia), iba ak
a)	vykonáva neodkladné opatrenia alebo ukladá ich vykonanie podľa čl. 28 ods. 2 nariadenia,
b)	Európska prokuratúra rozhodne, že nie sú splnené kritériá podľa čl. 25 ods. 2 nariadenia,
c)	Európska prokuratúra rozhodne, že sa zdrží výkonu svojej právomoci podľa čl. 25 ods. 3 nariadenia, 
d)	Európska prokuratúra postúpi vec vnútroštátnym orgánom podľa čl. 34 nariadenia alebo
e)	koná na základe dožiadania Európskej prokuratúry.

(2)	Ak sa prokurátor dozvie, že vec, v ktorej koná, prijala Európska prokuratúra podľa čl. 27 ods. 1 nariadenia na rozhodnutie, či uplatní právo odňať vec, zdrží sa prijatia akéhokoľvek rozhodnutia podľa vnútroštátneho práva, ktoré môže mať taký účinok, že Európskej prokuratúre zabráni v uplatnení jej práva odňať vec. Prokurátor prijme neodkladné opatrenia a zabezpečí ich vykonanie podľa odseku 1 písm. a). O prijatí veci Európskou prokuratúrou na posúdenie jej odňatia prokurátor bezodkladne informuje oddelenie závažnej kriminality generálnej prokuratúry.

(3)	Ak bolo podané trestné oznámenie alebo iný podnet fyzickej osoby alebo právnickej osoby, z ktorých vyplýva podozrenie z trestných činov, v súvislosti s ktorými môže Európska prokuratúra uplatniť svoje právomoci v súlade s čl. 22 a 23, čl. 25 ods. 2 až 4 nariadenia, prokurátor bezodkladne odstúpi trestné oznámenie alebo podnet s jeho prílohami oddeleniu európskych delegovaných prokurátorov prostredníctvom informačného systému prokuratúry PATRICIA a v prípade listinnej formy trestného oznámenia alebo podnetu súčasne odstúpi aj tento prvopis s jeho prílohami. Súčasne s týmto trestným oznámením poskytne údaje uvedené v odseku 5. O tomto postupe bezodkladne informuje oddelenie závažnej kriminality generálnej prokuratúry.

(4)	Rovnako ako v odseku 3 postupuje prokurátor, ak skutočnosti, na základe ktorých by mohla uplatniť Európska prokuratúra svoje právomoci, zistí počas trestného konania; zistené skutočnosti bezodkladne oznámi oddeleniu európskych delegovaných prokurátorov. V oznámení uvedie údaje uvedené v odseku 5. Prokurátor predloží dozorový spis oddeleniu európskych delegovaných prokurátorov prostredníctvom informačného systému prokuratúry PATRICIA a súčasne predloží služobným postupom vyšetrovací spis (rovnopis) v listinnej podobe. O tomto postupe bezodkladne informuje oddelenie závažnej kriminality generálnej prokuratúry.

(5)	Oznámenie podľa odsekov 3 a 4 obsahuje, ak sú známe, tieto údaje:
a)	možnú právnu kvalifikáciu trestnej činnosti vrátane toho, či ju spáchala organizovaná skupina,
b)	krátky opis trestnej činnosti vrátane dátumu spáchania,
c)	výšku a povahu odhadovanej škody, 
d)	miesto, kde vznikla hlavná finančná škoda,
e)	členské štáty, v ktorých je trestná činnosť sústredená alebo v ktorých bola spáchaná väčšina trestných činov, ak ich je niekoľko,
f)	iné členské štáty, ktorých sa to môže týkať,
g)	mená potenciálnych podozrivých, poškodených a iných dotknutých osôb v súlade s čl. 24 ods. 4 nariadenia, ich dátumy a miesta narodenia, identifikačné čísla, zistený pobyt a/alebo štátnu príslušnosť, pri podozrivých aj možnosť členstva v zločineckej organizácii,
h)	informáciu, či sa môžu uplatňovať výsady alebo imunity,
i)	potenciálne iné obete (aj mimo Európskej únie),
j)	skutočnosti odôvodňujúce pôsobnosť Európskej prokuratúry v konkrétnej veci,
k)	neoddeliteľne spojené trestné činy podľa čl. 22 ods. 3 nariadenia,
l)	informáciu, či existujú dôvody, podľa ktorých by sa podľa čl. 25 ods. 3 nariadenia mala Európska prokuratúra zdržať výkonu svojej právomoci,
m)	iné doplňujúce údaje alebo informácie, ak ich prokurátor považuje za vhodné.

(6)	Prokurátor na žiadosť Európskej prokuratúry poskytne aj ďalšie relevantné informácie v konkrétnej veci, ktorými disponuje, za účelom rozhodnutia o začatí vyšetrovania podľa čl. 26 nariadenia alebo o uplatnení práva Európskej prokuratúry odňať vec podľa čl. 27 nariadenia.

(7)	Ak Európska prokuratúra podľa čl. 25 ods. 1 nariadenia rozhodne o začatí vyšetrovania v konkrétnej veci alebo uplatní právo odňať vec a informuje o tomto rozhodnutí, prokurátor po doručení informácie bezodkladne odovzdá prvopis vyšetrovacieho spisu oddeleniu európskych delegovaných prokurátorov a zdrží sa ďalších procesných úkonov vo vzťahu k danej veci. O tomto postupe bezodkladne informuje oddelenie závažnej kriminality generálnej prokuratúry. Po prevzatí veci Európskou prokuratúrou prokurátor v tejto veci koná podľa odseku 1.

(8)	Ak Európska prokuratúra rozhodla o tom, že nebude vykonávať svoju právomoc podľa čl. 27 ods. 7 nariadenia, príslušný prokurátor vo veci opätovne koná počnúc dňom, kedy mu bolo doručené oznámenie o tom, že Európska prokuratúra svoju právomoc neuplatňuje.

Článok 3
Postúpenie veci z Európskej prokuratúry

(1)	Ak Európska prokuratúra rozhodne o postúpení veci podľa čl. 34 ods. 1 nariadenia na konanie pred vnútroštátnymi orgánmi, vo veci ďalej koná vecne a miestne príslušná prokuratúra, ktorá túto skutočnosť bezodkladne oznámi oddeleniu závažnej kriminality generálnej prokuratúry.

(2)	Ak Európska prokuratúra postúpi vec podľa čl. 34 ods. 2 a 3 nariadenia, príslušné na rozhodnutie podľa čl. 34 ods. 5 nariadenia je podľa čl. 5 ods. 1 písm. c) oddelenie závažnej kriminality generálnej prokuratúry. Ak je takáto vec postúpená okresnej prokuratúre, krajskej prokuratúre alebo inej organizačnej zložke generálnej prokuratúry, prokurátor, ktorému je vec pridelená, bezodkladne odstúpi vec oddeleniu závažnej kriminality generálnej prokuratúry. Oddelenie závažnej kriminality generálnej prokuratúry do 30 dní od doručenia rozhodnutia Európskej prokuratúry prvému vnútroštátnemu orgánu rozhodne opatrením podľa čl. 34 ods. 5 nariadenia, či generálna prokuratúra vec prevezme a opatrenie doručí oddeleniu európskych delegovaných prokurátorov. Ak oddelenie závažnej kriminality generálnej prokuratúry rozhodne o prevzatí veci, vec po rozhodnutí spolu s opatrením postúpi vecne a miestne príslušnej prokuratúre. Ak oddelenie závažnej kriminality generálnej prokuratúry rozhodne, že vec neprevezme, vo veci sa ďalej v Slovenskej republike nekoná a vec sa vráti Európskej prokuratúre prostredníctvom oddelenia európskych delegovaných prokurátorov.

(3) Ak Európska prokuratúra postúpi vec podľa čl. 34 ods. 6 nariadenia na žiadosť generálnej prokuratúry, vo veci ďalej koná vecne a miestne príslušná prokuratúra. Ak je vec postúpená Európskou prokuratúrou priamo tejto prokuratúre, postúpenie veci Európskou prokuratúrou bezodkladne oznámi oddeleniu závažnej kriminality generálnej prokuratúry. Ak je vec postúpená generálnej prokuratúre, oddelenie závažnej kriminality generálnej prokuratúry rozhodne o vecne a miestne príslušnej prokuratúre, ktorej vec odstúpi.

Článok 4
Súčinnosť s Európskou prokuratúrou

(1) Prokurátor podľa čl. 28 ods. 2 nariadenia prijme neodkladné opatrenia alebo zabezpečí ich vykonanie v súlade s vnútroštátnym právom, ktoré sú potrebné na zabezpečenie účinného vyšetrovania Európskej prokuratúry, vo veciach, v ktorých vedie vyšetrovanie, a to aj keď nekoná výslovne na základe dožiadania konajúceho európskeho delegovaného prokurátora. Prokurátor bezodkladne informuje konajúceho európskeho delegovaného prokurátora o prijatých neodkladných opatreniach a o ich vykonaní. O prijatých neodkladných opatreniach a o ich vykonaní podľa tohto odseku prokurátor bezodkladne informuje aj oddelenie závažnej kriminality generálnej prokuratúry a oddelenie európskych delegovaných prokurátorov. 

(2)	Prokurátor aktívne pomáha a poskytuje podporu pri vyšetrovaní a trestnom stíhaní vykonávanom Európskou prokuratúrou. Pri každom úkone, postupe alebo konaní podľa nariadenia sa prokurátor riadi zásadou lojálnej spolupráce. Prokurátor bezodkladne informuje oddelenie európskych delegovaných prokurátorov o významných skutočnostiach týkajúcich sa vecí, v ktorých vykonáva právomoc Európska prokuratúra, o ktorých sa dozvedel v rámci svojej činnosti.

(3)	Ak Európska prokuratúra rozhodla o nevykonaní svojej právomoci v prípadoch neodňatia veci podľa čl. 27 ods. 7 nariadenia, prokurátor aj v tomto prípade v priebehu ďalšieho konania bezodkladne informuje oddelenie európskych delegovaných prokurátorov o všetkých nových skutočnostiach, ktoré by mohli byť dôvodom na prehodnotenie rozhodnutia Európskej prokuratúry nevykonávať svoju právomoc v týchto veciach.

Článok 5
Pôsobnosť generálnej prokuratúry

(1)	Generálna prokuratúra je príslušným vnútroštátnym orgánom vo veciach, ak nariadenie
a)	ustanovuje povinnosť konzultovať vec s príslušným vnútroštátnym orgánom (čl. 25 ods. 2 a 3, čl. 39 ods. 3, čl. 40 ods. 1 nariadenia), 
b)	vyžaduje žiadosť alebo súhlas vnútroštátneho orgánu (čl. 25 ods. 4, čl. 34 ods. 5 a 6 nariadenia),
c)	ustanovuje povinnosť Európskej prokuratúry informovať príslušné vnútroštátne orgány alebo im odstupuje vec na ďalšie konanie (čl. 24 ods. 8, čl. 25 ods. 5, čl. 26 ods. 7, čl. 28 ods. 4, čl. 34 ods. 2 a 3, čl. 39 ods. 4 nariadenia) alebo
d)	ustanovuje, že európsky delegovaný prokurátor môže požiadať príslušný orgán svojho členského štátu o sprostredkovanie justičnej spolupráce s nezúčastnenými členskými štátmi Európskej únie a tretími krajinami (čl. 104 ods. 5 nariadenia).

(2) Na vybavenie vecí podľa odseku 1 písm. a) až c) je príslušné oddelenie závažnej kriminality generálnej prokuratúry. Na vykonanie opatrení podľa odseku 1 písm. d) je príslušný medzinárodný odbor generálnej prokuratúry.

(3) V prípadoch, ktoré nie sú upravené v tomto článku, môže Európska prokuratúra komunikovať s vecne a miestne príslušnou prokuratúrou priamo. Všetky prijaté alebo odosielané písomnosti zasiela príslušná prokuratúra na vedomie oddeleniu závažnej kriminality generálnej prokuratúry.

(4) Ak je generálnej prokuratúre doručené Európskou prokuratúrou iné podanie, na ktoré sa nevzťahuje odsek 1, oddelenie závažnej kriminality generálnej prokuratúry odstúpi toto podanie vecne a mieste príslušnej prokuratúre na ďalšie konanie.

Článok 6
Pôsobnosť prokurátorov v oblasti justičnej spolupráce v trestných veciach

(1) Ak európsky delegovaný prokurátor za podmienok uvedených v čl. 104 ods. 5 nariadenia predloží medzinárodnému odboru generálnej prokuratúry žiadosť o právnu pomoc adresovanú justičnému orgánu tretieho štátu, medzinárodný odbor generálnej prokuratúry vypracuje sprievodný list, ktorým požiada o vykonanie v prílohe pripojenej žiadosti o právnu pomoc a zároveň informuje justičné orgány tretieho štátu o tom, že dôkazy získané na základe tejto žiadosti použije Európska prokuratúra a požiada o súhlas s ich použitím na tento účel. Medzinárodný odbor generálnej prokuratúry upozorní európskeho delegovaného prokurátora na nedostatky v predloženej žiadosti o právnu pomoc, ktoré by mohli mať za následok jej nevykonanie a požiada o ich odstránenie. Medzinárodný odbor generálnej prokuratúry zabezpečuje komunikáciu s príslušnými justičnými orgánmi tretieho štátu. Doručené výsledky vykonanej právnej pomoci medzinárodný odbor generálnej prokuratúry bezodkladne odstúpi príslušnému európskemu delegovanému prokurátorovi v stave, v akom boli doručené. V prípade potreby doplnenia vykonania dožiadania alebo doplnenia dožiadania sa postupuje primerane podľa tohto ustanovenia. 

(2) Prokurátor, ktorému bola doručená žiadosť o právnu pomoc cudzieho justičného orgánu alebo akákoľvek iná forma dožiadania cudzieho orgánu týkajúca sa vecnej príslušnosti Európskej prokuratúry, písomne upovedomí o tejto skutočnosti oddelenie európskych delegovaných prokurátorov. Ak sa Európska prokuratúra rozhodne uplatniť svoju právomoc, žiadosť o právnu pomoc (inú formu dožiadania) jej odstúpi; inak postupuje ďalej podľa ustanovení predpisov upravujúcich vybavenie právnej pomoci (inej formy dožiadania) z cudziny slovenskými orgánmi trestného konania. 

(3) Prokurátor, ktorému bolo doručené trestné oznámenie z cudziny (žiadosť o prevzatie trestnej veci), týkajúce sa vecnej príslušnosti Európskej prokuratúry, upovedomí písomne o tejto skutočnosti oddelenie európskych delegovaných prokurátorov. Ak sa Európska prokuratúra rozhodne uplatniť svoju právomoc, trestné oznámenie jej odstúpi; inak postupuje ďalej podľa ustanovení Trestného poriadku.

(4) Podľa odsekov 2 a 3 sa nepostupuje, ak medzinárodná zmluva zaväzuje nezverejniť alebo neposkytnúť ďalej informácie alebo dôkazy získané od cudzieho orgánu na základe trestného oznámenia z cudziny, na základe žiadosti o právnu pomoc alebo akejkoľvek inej formy dožiadania cudzieho orgánu alebo v súvislosti s ňou, alebo ak medzinárodná zmluva zaväzuje nepoužiť informácie alebo dôkazy na iné účely, než na ktoré boli zaslané alebo vyžiadané, alebo ak sa informácie alebo dôkazy poskytli iba na základe prísľubu splnenia tejto podmienky; to neplatí, ak cudzí orgán udelí súhlas na zverejnenie alebo iné použitie informácií alebo dôkazu.

Článok 7
Spory o právomoc

(1) V sporoch o právomoc medzi Európskou prokuratúrou a prokuratúrou sa postupuje podľa osobitného predpisu.)

(2) Návrh podľa odseku 1 predkladá Najvyššiemu súdu Slovenskej republiky príslušná prokuratúra prostredníctvom oddelenia závažnej kriminality generálnej prokuratúry.

Článok 8
Spoločné ustanovenie

Pri použití komunikácie prostredníctvom informačného systému prokuratúry PATRICIA sa použije dokument typu „Predkladací prípis“ podpísaný kvalifikovaným elektronickým podpisom prokurátora s časovou pečiatkou.

Článok 9
Zrušovacie ustanovenie

Zrušuje sa:
Príkaz generálneho prokurátora Slovenskej republiky č. 31/2024 z 19. marca 2024 o postupe prokurátorov vo veciach, ktoré patria do pôsobnosti Európskej prokuratúry a o súčinnosti s Európskou prokuratúrou.

Článok 10
Účinnosť

Tento príkaz nadobúda účinnosť 1. septembra 2024.

podpis
generálny prokurátor Slovenskej republiky
v z. JUDr. Jozef Kandera
prvý námestník
generálneho prokurátora Slovenskej republiky